Søren Gade (V), 2007-03-22:
Først vil jeg gerne sige tak for den overvejende positive modtagelse, det her lovforslag har fået.
Det er vigtigt at understrege, at det her lovforslag alene skaber en forpligtelse for kommunalbestyrelserne og regionsrådene til at benytte det kommende landsdækkende radiokommunikationsnet.
Lovforslaget vedrører hverken selve beslutningen om at etablere et fælles radiokommunikationsnet eller beslutningen om den nærmere tekniske udformning af nettet.
Det fremgår også af bemærkningerne til lovforslaget.
Lovforslaget skal ses i lyset af, at der i dag ikke findes lovgivning om kommunernes og regionernes benyttelse af radiokommunikationsnet i forbindelse med løsningen af de kommunale redningsberedskabs- og ambulanceberedskabsopgaver.
Det er netop for at sikre, at det kommende landsdækkende radiokommunikationsnet anvendes af alle beredskabsmyndigheder, og at den nødvendige kommunikation på tværs af beredskaber kan finde sted.
Derfor forpligtes kommunalbestyrelserne og regionsrådene ved lovforslaget til at benytte det landsdækkende radiokommunikationsnet til løsning af egne og fælles beredskabsmæssige opgaver.
I tilfælde af at en privat aktør løser beredskabsmæssige opgaver for en kommunalbestyrelse eller et regionsråd, skal disse myndigheder sikre, at forpligtelsen til at benytte radiokommunikationsnettet også overholdes af den private aktør.
Etableringen af det landsdækkende radiobaserede kommunikationsnet sker på baggrund af et udbud og en proces, der fortsat er i gang under ledelse af Finansministeriet ved Økonomistyrelsen.
Da udbuddet af kommunikationsnettet foretages på vegne af alle statslige beredskabsmyndigheder, er disse myndigheder allerede omfattet af tilslutningsforpligtelsen.
Det er derfor heller ikke nødvendigt ved lov at forpligte disse myndigheder til at benytte kommunikationsnettet.
Med lovforslaget gives der ligeledes mulighed for, at andre aktører end de, der forpligtes direkte ved lovforslaget, kan forpligtes til at benytte radiokommunikationsnettet.
Et eksempel på sådanne andre aktører er virksomheder, der leverer kritisk infrastruktur inden for bl.a. energi, og som er eller kan blive vigtige for det danske beredskab.
Etableringen af en sådan forpligtelse vil alene ske på baggrund af en beredskabsfaglig vurdering og efter forhandling med de berørte ressortministre.
Endelig skabes der med lovforslaget mulighed for at fastsætte nærmere regler om brugen af radiokommunikationsnettet, herunder om tilslutning, benyttelse, betaling m.v., når disse forhold er afklaret.
Den socialdemokratiske ordfører, hr. John Dyrby Paulsen, rejste spørgsmålet om finansieringen, og jeg vil sige, at Finansministeriet sammen med bl.a. Forsvarsministeriet vil indgå i økonomiske forhandlinger med kommunerne og regionerne, så snart der ligger et endeligt overblik over de økonomiske omkostninger ved etableringen og driften af det landsdækkende radiokommunikationsnet.
Loven træder i kraft den 1. august 2007, og da det er forventningen, at udrulningen af det landsdækkende radiokommunikationsnet vil ske etapevis, finder loven dog kun anvendelse i de kommuner og regioner, hvor det nye landsdækkende radiokommunikationsnet er funktionsdygtigt i henhold til den tilslutningsplan, der aftales med den private tjenesteyder.
Så har der været nævnt noget om de åbne standarder.
Det er klart, at jeg synes, det ville være rigtig godt, at man så på det i udvalgsbehandlingen, men det er også vigtigt for mig at sige, at nogle af de nøgleord, som er vigtige i forbindelse med det nye radiokommunikationssystem, jo er sikkerhed, robusthed, kryptering; at sikre, at man kan tale med hinanden i et lukket, sikkert net.
Og igen: Det er ikke den beslutning, vi træffer i dag, for den beslutning ligger ovre i Økonomistyrelsen under Finansministeriet, men derfor kan vi jo i udvalgsarbejdet behandle det spørgsmål, og så kan man jo sende sine bemærkninger over til Finansministeriet.